
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: I - a II-a
Data: 1 septembrie 2026
Tipul lecției: formare de valori și atitudini

Competențe pentru cultură democratică:
· Valorizarea libertății, demnității și a drepturilor omului; 
· Prețuirea diversității și înțelegerea faptului că, deși suntem diferiți, toți suntem Moldova;
· Respect față de țară, simbolurile statului și memoria istorică; 
· Responsabilitate pentru propriile fapte; 
· Spirit civic și sentiment de apartenență; 
· Cooperare, solidaritate și unitate;
· Abilități de ascultare și observare; 
· Înțelegerea cunoștințelor referitoare la independență, libertate, comunitate, țară. 

Mesajul central al lecției:
Independența este mai mult decât o zi din istorie. Independența înseamnă libertatea Republicii Moldova de a-și alege propriul drum și responsabilitatea fiecăruia de a avea grijă de țară. Moldova devine mai puternică atunci când oamenii sunt uniți, se prețuiesc și construiesc împreună prezentul și viitorul.

Obiective operaționale:
Elevii/elevele sunt capabili/capabile:
· să explice, prin cuvinte simple, ce înseamnă libertatea și/sau independența;
· să descopere parcursul obținerii independenței Republicii Moldova;
· să descrie principalele simboluri de stat;
· să recunoască Declarația de Independență ca document valoric al Republicii Moldova; 
· să identifice propriile comportamente care contribuie la independență și binele comun.

Strategii didactice:
a) forme de organizare: frontal, individual, perechi, grupuri mici.
b) metode și procedee: asocieri libere, discuția ghidată, autoreflecția, reflecția
c) resurse: fotografii de la Marea Adunare Națională, harta Republicii Moldova, Declarația de Independență, petale decupate, fișe cu întrebări de reflecție, Moldova mea - Amelia & Valentin Uzun & Tharmis [Official Video] sau  (285) Nelly Ciobanu - Moldova Mea - YouTube 
d) organizarea clasei: elevii așezați în semicerc și în grupuri de lucru.
SCENARIUL DIDACTIC AL LECȚIEI

	Etapele lecției
	Desfășurarea activității

	EVOCARE
	Varianta 1. Libertatea prin imagini
Elevii/ elevele aleg imaginea preferată și argumentează.
Pe tablă/ ecran sunt mai multe imagini, de exemplu:
· pasăre în colivie;
· un stol de păsări; 
· un fluture;
· un copil care aleargă; 
· un grup de copii care se joacă împreună;
· un copac care crește în lumină.
Reflecție:
· Care imagini ne fac să ne gândim la libertate?
· Ce imagini reprezintă lipsa/ limitarea libertății?
· Înseamnă libertatea că putem face orice dorim?
· Cum ne bucurăm de libertate fără să-i rănim pe ceilalți?
· Cum te simți când ești liber? 
· Ce faptă poți face astăzi pentru ca fiecare copil să se simtă liber, respectat și în siguranță?

Varianta 2. Cântecul libertății
      Se audiază un fragment din piesele despre Moldova. 
      Elevii spun ce ar dori să facă când aud melodia, cuvintele cântecului. 

Reflecție:
· Ce emoții, sentimente v-a transmis cântecul?
· Ce cuvânt te-a atins cel mai mult?
· Ce înseamnă libertatea pentru tine? 
· Ce cuvânt sau ce idee ați memorat?
· Cine are grijă ca libertatea tuturor să fie respectată? 
· Cum avem grijă de libertatea fiecăruia și a noastră?


	REALIZAREA SENSULUI
	Poveste în imagini ,,Parcursul independenței Republicii Moldova”
Cadrul didactic propune/ proiectează imagini pentru lucru în grupuri mici. 
· Harta Republicii Moldova
· Oameni adunați în Piața Marii Adunări Naționale
· Scriitori, poeți și artiști care au vorbit și au cântat despre libertate (Leonida Lari, Ion și Doina Aldea-Teodorovici, Grigore Vieru, Spiridon Vangheli, Nicolae Dabija etc.) Declarația de independență
· Simbolurile de stat – stemă, tricolor, imn

Copiii discută în grup și compun o poveste în baza imaginilor așa cum cred și simt că au decurs lucrurile. Elevii spun povestea lor clasei.
Cadrul didactic completează povestea creată de clasă cu date istorice și imagini în ordine cronologică pe fundalul cântecelor suveranității și independenței interpretate de Ion și Doina Aldea-Teodorovici. 

„Cu mulți ani în urmă, oamenii noștri aveau un vis: să trăiască într-o țară liberă și să poată hotărî singuri cum să-și construiască viitorul. Ei au avut curaj, au rămas uniți și nu au renunțat, chiar dacă drumul nu a fost ușor. Scriitorii și poeții au vorbit despre dragostea față de țară, artiștii au cântat în limba română, iar învățătorii, medicii, muncitorii și mulți alți oameni au contribuit prin munca și faptele lor. Împreună au reușit. La 27 august 1991, acest vis a devenit realitate. A fost semnată Declarația de Independență, iar Republica Moldova a devenit o țară liberă, care își urmează propriul drum. Povestea independenței continuă și astăzi, prin fiecare dintre noi, când învățăm, ne ajutăm, ne prețuim și avem grijă de limba, tradițiile și natura țării noastre. Orice faptă face țara noastră mai frumoasă, mai unită și mai puternică.”

Cadrul didactic arată și explică esența Declarației de Independență:
· la 27 august 1991, Republica Moldova a spus lumii că este o țară liberă și independentă. 
· Declarația de Independență este certificatul de naștere al Republicii Moldova ca stat independent.  
· Republica Moldova are propriul nume, propriile legi și propriile simboluri: drapelul, stema și imnul. 
Reflecție:
· Ce ați simțit în timpul poveștii?
· Cum un cântec, o poezie unește oamenii?
· Cum se simțeau oamenii atunci? 
· Ce i-a motivat pe oameni să fie împreună? 
· Ce ai fi făcut tu, dacă erai acolo?
· Ce este Declarația de Independență?
· Ce putem face împreună pentru ca Moldova să fie mai frumoasă?


	REFLECȚIE
	Varianta 1. Completează oral sau prin desen:
Astăzi am înțeles că independența țării este...
Eu am grijă de țara mea atunci când...
Mesajul meu la 35 de ani de Independență a Republicii Moldova...

Varianta 2. Floarea Independenței
Fiecare elev primește o petală pe care realizează un desen despre o faptă prin care are grijă de țară și, la final, petalele sunt reunite în floarea Independenței. 

„Deși fiecare petală este diferită, împreună ele formează o floare întreagă. La fel e și cu țara și oamenii ei: fiecare este unic și prețios, iar împreună dau putere, frumusețe și unitate Moldovei.”

	EXTINDERE
	Elevii discută cu bunicii, părinții despre evenimentele obținerii independenței. La următoarele lecții, copiii împărtășesc informațiile, amintirile, emoțiile. 
„Independența înseamnă libertatea de a ne alege drumul și responsabilitatea de a avea grijă de țara și comunitatea noastră. Într-o țară liberă, fiecare om este important. Chiar dacă suntem diferiți, ne prețuim, ne ajutăm, suntem respectuoși unii cu alții și construim împreună o Moldovă în care fiecare se simte binevenit.”




Independența Republicii Moldova: repere istorice 1989–2026

	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

